Кукери, бабугери, сурвакари, мечкари, джамалари, булки, моми и ергени, цигани и старци, дефилираха на 2 март на площада в Ямбол и благославяха за здраве и берекет. Представяха битката между доброто и злото. И съвсем естествено побеждаваха добрите сили. Страховити, фантастични и едновременно с това – приказно красиви маски преминаха пред многолюдната публика, пред кметовете домакини Георги Георгиев и Георги Славов, старши вицепрезидента на Федерацията на европейските карнавалните градове Дейвид Брандао, посланика на Индонезия Н. Пр. Бунян Саптомо, а звънът на хлопките, песните и мелодиите огласяха града надалеко.

netinfo

Приветствия поднесоха официалните лица – кметовете на двете общини и вицепрезидента на ФЕКГ. Дейвид Брандао връчи златни медали за принос в развитието на маскарадната обредност на домакините – кметове.

netinfo

В грандиозното фестивално шествие се редуваха кукерските групи от селата на община „Тунджа”: Веселиново, Победа, Чарган, Калчево, Челник, Завой, Маломир, Търнава, Кабиле и Могила. След тях се присъединиха мъжката вокално-инструментална група от побратимената на „Тунджа” община Мангуалде, Португалия и певческо-танцовия състав от Нео Манастири, община Домоку, Гърция, които също имат партньорски контакти с Тунджанската община. Своя фолклор представиха и гостите от далечна Индонезия, съседните нам страни Турция, Македония и Румъния. Традициите на родния край пресъздадоха и 33 групи от региона и страната. Изпълненията продължаваха и на втората сцена пред ембематичния за Ямбол Безистен.

netinfo

Маскарадното дефиле оценяваше жури с председател проф. д-р Георг Краев.

КЛАСИРАНЕТО:

Наградата на община Ямбол и парична премия бе връчена на кукерската група при младежки клуб „Карапча” и народно читалище „Просвета”, с. Маломир, община „Тунджа”;

Наградата на община „Тунджа” и парична премия беше присъдена на кукерската група при народно читалище „Йордан Андонов”, с. Веселиново, община „Тунджа”;

Със специалната награда на журито и парична премия бе удостоена маскарадна група „Кукери” при народно читалище „Зора”, с. Челник, община „Тунджа”;

11 групи получиха званието „Лауреат на Международния маскараден фестивал Кукерландия 2013” и парична премия. Носители са:

- Сурвакарска група от кв. „Струмско”, гр. Благоевград

- Маскарадна група „Кукери” при народно читалище „Светлина”, с. Калчево, община „Тунджа”;

- Маскарадна група „Кукери” при народно читалище „Зора”, с. Вълчин, община Сунгурларе;

- „Кукери” при читалище „Искра”, село Вресово, община Руен;

- Кукерска група при НЧ „Светлина”, село Бояново, община Елхово;

- Мечкарска група при НЧ „Отец Паисий”, село Кралев дол, община Перник;

- Сурвакарска група при НЧ „Просвета”, село Банище, община Брезник;

- Сурвакарска група при НЧ „Пробуда”, село Богданов дол, община Перник;

- Кукерска дружина при НЧ „Пробуда”, село Калипетрово, община Силистра;

- Кукерска група при НЧ „Напредък”, село Кабиле, община Тунджа”;

- Група за поддържане и пресъздаване на български традиции и обичаи при НЧ „Борис Беров”, село Тъжа, община Павел баня.

Девет от групите получиха награди за персонажи и парична премия.